**14. september 2018**

**Pressemeddelelse**

Børnehavernes organisation: Lav forsøg med selvstyre-daginstitutioner

Regeringen vil lave forsøg med selvstyreskoler, fri-plejehjem og sociale botilbud for voksne. Nu foreslår Daginstitutionernes Landsorganisation, at også daginstitutionerne kommer med i langt større stil end planlagt.

Daginstitutionernes Landsorganisation, der repræsenterer over 800 børnehaver og vuggestuer, foreslår, at lave forsøg med at sætte både kommunale og selvejende daginstitutioner fri fra tidskrævende regler, især kommunale politikker og rapporteringssystemer. Hvis daginstitutionerne får lov at sætte rapporteringerne på pause i en periode, vil de give rum til at se, om det gør en forskel i dagligdagen for børnene. Samtidig kan man lade daginstitutionernes ledelse selv tage nogle af de beslutninger, som de kommunale forvaltninger ellers tager for dem:

* Vi ved fra de institutioner, der tidligere har haft driftsoverenskomst med kommunen og nu er godkendt som private leverandører, at det giver mere tid til børnene, når de ikke skal følge alle de kommunale politikker med indrapporteringer og løbende dokumentation. Det kunne være spændende, hvis man tog en bunke kommunale og selvejende dagtilbud og gav dem samme mulighed i en periode på fx 3 år, siger Peter Grevsen, Landsformand i Daginstitutionernes Landsorganisation. Han fortsætter:
* Vi ved fra de daginstitutioner med størst selvbestemmelse, at det giver større forældretilfredshed, og mange fortæller også om lavere sygefravær og god medarbejdertilfredshed. Det giver ejerskab og smidighed, når beslutningerne tages tæt på hverdagen. Derfor foreslår vi som en del af forsøget, at man lader udvalgte kommunale daginstitutioner prøve at være ’selvstyre-daginstitutioner’. Efter 3 år kan man evaluere på medarbejdertilfredshed, forældretilfredshed og børnenes trivsel.
* Men forsøget skal være med en markant mindre bureaukrati og mere beslutningsrum, tilføjer Peter Grevsen, og fortsætter: - Det forsøg man allerede har iværksat på dagtilbudsområdet er ikke vidtgående nok, fordi den kommunale forvaltning og institutionerne sammen skal pege på nogle enkelte regler. I stedet bør man afprøve at sætte de kommunale og selvejende institutioner så fri, at det nærmer sig frihedsgraderne for de private leverandører - og så undersøge resultaterne, siger Peter Grevsen.

**Baggrund:**

Som led i Sammenhængsreformen vil Regeringen lave forsøg med selvstyrende skoler, som er folkeskoler, der sættes fri fra en række statslige og kommunale krav. Regeringen har også iværksat forsøg med friinstitutioner på velfærdsområdet, der både dækker ældreområdet, sociale botilbud for voksne og dagtilbudsområdet. Forsøget er lavet som partnerskaber, hvor kommuner skal søge sammen med to institutioner, der skal blive enige om, hvilke regler, de i en 2½ års periode skal undtages fra: <https://www.fm.dk/nyheder/pressemeddelelser/2018/02/nyt-forsoeg-med-friinstitutioner>

Merete Risager siger om forsøget med selvstyreskoler: “Jeg tror på, at det stærke civilsamfund i Danmark skal have mere plads så folk føler, at det er deres skole” (dr.dk 02/09/18: <https://www.dr.dk/nyheder/politik/kritik-preller-af-paa-minister-nyt-udspil-har-intet-med-folkeskolereformen-goere>) . Regeringen anerkender altså, at den lokale forankring giver bedre kvalitet.

Daginstitutionernes Landsorganisation, DLO, er en organisation af over 800 primært selvejende og private, men også kommunale daginstitutioner. Organisationen arbejder for mere selvbestemmelse for daginstitutionerne, fordi de kortere beslutningsveje og større forældreinddragelse giver større ejerskab og forældretilfredshed: [www.dlo.dk](http://www.dlo.dk)

*Kontakt*

DLOs Landsformand Peter Grevsen: 40 60 04 64

Sekretariatschef Tanja Krabbe: 93 39 90 65